title: Komission täytäntöönpanoasetus (EU) 2019/59, annettu 14 päivänä tammikuuta 2019, lopullisen polkumyyntitullin käyttöönotosta Kiinan kansantasavallasta peräisin olevien alumiinisten säteilylämmittimien tuonnissa Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun seurauksena

text:
                  15.1.2019

                  FI

                  Euroopan unionin virallinen lehti

                  L 12/13

         KOMISSION TÄYTÄNTÖÖNPANOASETUS (EU) 2019/59,
         annettu 14 päivänä tammikuuta 2019,
         lopullisen polkumyyntitullin käyttöönotosta Kiinan kansantasavallasta peräisin olevien alumiinisten säteilylämmittimien tuonnissa Euroopan parlamentin ja neuvoston asetuksen (EU) 2016/1036 11 artiklan 2 kohdan mukaisen toimenpiteiden voimassaolon päättymistä koskevan tarkastelun seurauksena
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 11 artiklan 2 kohdan,
         sekä katsoo seuraavaa:
         1.   MENETTELY
         1.1   Voimassa olevat toimenpiteet

                     (1)

                     Neuvosto otti marraskuussa 2012 polkumyynnin vastaisen tutkimuksen, jäljempänä ’alkuperäinen tutkimus’, jälkeen käyttöön täytäntöönpanoasetuksella (EU) N:o 1039/2012 (2), jäljempänä ’lopullista tullia koskeva asetus’, lopullisen polkumyyntitullin Kiinan kansantasavallasta, jäljempänä ’Kiina’, peräisin olevien ja tällä hetkellä CN-koodeihin ex 7615 10 10, ex 7615 10 80, ex 7616 99 10 ja ex 7616 99 90 (Taric-koodit 7615101010, 7615108010, 7616991091, 7616999001 ja 7616999091) luokiteltujen alumiinisten säteilylämmittimien tuonnissa.

                     (2)

                     Lopullista tullia koskevalla asetuksella otettiin käyttöön polkumyyntitulli, joka on 12,6–56,2 prosenttia otokseen valittujen vientiä harjoittavien tuottajien tuonnin osalta, 21,2 prosenttia otoksen ulkopuolisten yhteistyössä toimineiden yritysten osalta ja 61,4 prosenttia kaikkien muiden kiinalaisten yritysten osalta.

               1.2   Toimenpiteiden voimassaolon päättymistä koskevan tarkastelun vireillepano

                     (3)

                     Komissio julkaisi 15 päivänä helmikuuta 2017Euroopan unionin virallisessa lehdessä ilmoituksen Kiinasta peräisin olevien alumiinisten säteilylämmittimien tuontiin sovellettavien polkumyynnin vastaisten toimenpiteiden voimassaolon lähestyvästä päättymisestä (3).

                     (4)

                     International Association of Aluminium Radiator Manufacturers Limited Liability Consortium (AIRAL S.c.r.l.), jäljempänä ’pyynnön esittäjä’, joka edustaa yli 25:tä prosenttia alumiinisten säteilylämmittimien kokonaistuotannosta Euroopan unionissa, jäljempänä ’unioni’, esitti 30 päivänä kesäkuuta 2017 perusasetuksen 11 artiklan 2 kohdan mukaisen tarkastelupyynnön.

                     (5)

                     Pyynnön esittäjä perusti pyyntönsä siihen, että toimenpiteiden voimassaolon päättyminen johtaisi todennäköisesti polkumyynnin jatkumiseen ja unionin tuotannonalalle aiheutuvan vahingon toistumiseen.

                     (6)

                     Kun komissio oli todennut, että oli olemassa riittävä näyttö toimenpiteiden voimassaolon päättymistä koskevan tarkastelun panemiseksi vireille, se julkaisi 9 päivänä marraskuuta 2017Euroopan unionin virallisessa lehdessä ilmoituksen tarkastelun vireillepanosta, jäljempänä ’vireillepanoilmoitus’ (4).

               1.3   Asianomaiset osapuolet

                     (7)

                     Vireillepanoilmoituksessa komissio pyysi kaikkia asianomaisia osapuolia ottamaan siihen yhteyttä tutkimukseen osallistumista varten. Lisäksi komissio ilmoitti toimenpiteiden voimassaolon päättymistä koskevan tarkastelun vireillepanosta pyynnön esittäjälle, tiedossa oleville unionin tuottajille ja niiden järjestöille, tiedossa oleville alumiinisten säteilylämmittimien tuojille unionissa sekä tiedossa oleville vientiä harjoittaville tuottajille Kiinassa ja kehotti niitä toimimaan yhteistyössä.

                     (8)

                     Komissio ilmoitti vireillepanoilmoituksessa, että se harkitsi Venäjän käyttämistä markkinataloutta harjoittavana kolmantena maana, jäljempänä ’vertailumaa’, perusasetuksen 2 artiklan 7 kohdan mukaisesti. Komissio ilmoitti myös, että sen käytettävissä olevien tietojen mukaan muita markkinataloutta toteuttavia tuottajia saattaa olla Turkissa, Taiwanissa, Malesiassa, Iranissa, Argentiinassa ja Ukrainassa.

                     (9)

                     Komissio ilmoitti Venäjällä oleville tuottajille vireillepanosta ja kehotti niitä osallistumaan. Komissio ilmoitti tutkimuksen vireillepanosta myös Argentiinan, Bosnia ja Hertsegovinan, entisen Jugoslavian tasavallan Makedonian, Iranin, Japanin, Malesian, Venäjän, Sveitsin, Taiwanin, Yhdysvaltojen, Turkin ja Ukrainan viranomaisille ja pyysi tietoja alumiinisten säteilylämmittimien tuotannosta ja myynnistä sekä kyseisissä maissa toimivien asianomaisten tuottajien yhteystiedot.

                     (10)

                     Kaikilla asianomaisilla osapuolilla oli tilaisuus esittää huomautuksensa tutkimuksen vireillepanosta ja pyytää saada tulla komission ja/tai kauppaan liittyvissä menettelyissä kuulemisesta vastaavan neuvonantajan kuulemiksi. Yksikään asianomainen osapuoli ei pyytänyt kuulemista.

               1.3.1   Otanta

                     (11)

                     Komissio ilmoitti vireillepanoilmoituksessa, että se saattaa soveltaa asianomaisiin osapuoliin otantaa perusasetuksen 17 artiklan mukaisesti.

               1.3.1.1   Unionin tuottajia koskeva otanta

                     (12)

                     Komissio ilmoitti vireillepanoilmoituksessa, että se oli alustavasti valinnut unionin tuottajia edustavan otoksen.

                     (13)

                     Komissio valitsi perusasetuksen 17 artiklan 1 kohdan mukaisesti otoksen käyttäen perusteena suurinta edustavaa myyntimäärää, jota voitiin kohtuudella tutkia käytettävissä olevassa ajassa.

                     (14)

                     Alustavasti valittuun otokseen kuului neljä unionin tuottajaa, joiden osuus unionin tuotannonalan kokonaismyynnistä on noin 80 prosenttia. Komissio kehotti asianomaisia osapuolia esittämään huomautuksia alustavasta otoksesta, mutta tällaisia huomautuksia ei esitetty.

               1.3.1.2   Tuojia koskeva otanta

                     (15)

                     Komissio kehotti vireillepanoilmoituksessa tuojia ja niitä edustavia järjestöjä ilmoittautumaan ja toimittamaan tarvittavat tiedot, jotta se voisi päättää otannan tarpeellisuudesta ja tarvittaessa valita otoksen. Kaksi tuojaa ilmoittautui. Koska yrityksiä oli niin vähän, otantaa ei pidetty tarpeellisena.

               1.3.1.3   Vientiä harjoittavia tuottajia koskeva otanta

                     (16)

                     Voidakseen päättää otannan tarpeellisuudesta ja valitakseen tarvittaessa otoksen komissio pyysi kaikkia Kiinassa toimivia vientiä harjoittavia tuottajia toimittamaan vireillepanoilmoituksessa mainitut tiedot. Lisäksi komissio pyysi Kiinan viranomaisia yksilöimään muita mahdollisia vientiä harjoittavia tuottajia, jotka voisivat olla kiinnostuneita osallistumaan tutkimukseen, ja/tai ottamaan yhteyttä niihin.

                     (17)

                     Yksikään kiinalainen vientiä harjoittava tuottaja ei toimittanut vireillepanoilmoituksen liitteessä I pyydettyjä tietoja otantaa varten.

               1.3.2   Käyttäjät

                     (18)

                     Komissio kehotti vireillepanoilmoituksessa käyttäjiä ja niitä edustavia järjestöjä samoin kuin edustavia kuluttajajärjestöjä ilmoittautumaan ja toimimaan yhteistyössä. Yksikään käyttäjä unionissa tai niiden järjestö ei ilmoittautunut.

               1.3.3   Kyselylomakkeet ja tarkastuskäynnit

                     (19)

                     Komissio lähetti kyselylomakkeen kaikille jäljempänä luetelluille osapuolille ja kaikille muille yrityksille, jotka ilmoittautuivat vireillepanoilmoituksessa asetetussa määräajassa.

                     (20)

                     Näihin kuuluivat neljä otokseen valittua unionin tuottajaa, pyynnön esittäjä, kaksi yhteistyössä toiminutta tuojaa sekä tuottajat Argentiinassa, Iranissa, Japanissa, Malesiassa, Venäjällä, Sveitsissä, Taiwanissa, entisessä Jugoslavian tasavallassa Makedoniassa, Turkissa ja Ukrainassa.

                     (21)

                     Kyselyvastaukset saatiin neljältä otokseen valitulta unionin tuottajalta, yhdeltä tuojalta, pyynnön esittäjältä sekä yhdeltä ukrainalaiselta tuottajalta.

                     (22)

                     Komissio pyysi ja tarkisti kaikki tarpeellisiksi katsomansa tiedot sen määrittämiseksi, onko polkumyynnin ja vahingon jatkuminen tai toistuminen todennäköistä ja olisiko polkumyyntitoimenpiteiden jatkaminen unionin edun vastaista.

                     (23)

                     Tarkastuskäyntejä tehtiin seuraavien yritysten toimitiloihin:

                                 a)

                                 Unionin tuottajat:

                                             —

                                             Fondital, Brescia, Italia

                                             —

                                             Global Radiatori, Brescia, Italia

                                             —

                                             Radiatori 2000, Bergamo, Italia

                                             —

                                             Armatura, Kraków, Puola

                                 b)

                                 Unionin tuojat:

                                             —

                                             Hydroland, Kraków, Puola

                                 c)

                                 Tuottaja vertailumaassa

                                             —

                                             San Teh Raj, Odessa, Ukraina.

               1.4   Tarkastelua koskeva tutkimusajanjakso ja tarkastelujakso

                     (24)

                     Polkumyynnin ja vahingon jatkumisen tai toistumisen todennäköisyyttä koskeva tutkimus käsitti 1 päivän lokakuuta 2016 ja 30 päivän syyskuuta 2017 välisen ajanjakson, jäljempänä ’tarkastelua koskeva tutkimusajanjakso’.

                     (25)

                     Vahingon jatkumisen tai toistumisen todennäköisyyden arvioinnin kannalta merkittäviä suuntauksia tarkasteltiin kaudella, joka ulottui 1 päivästä tammikuuta 2014 tarkastelua koskevan tutkimusajanjakson loppuun, jäljempänä ’tarkastelujakso’.

               2.   TARKASTELTAVANA OLEVA TUOTE JA SAMANKALTAINEN TUOTE
         2.1   Tarkasteltavana oleva tuote

                     (26)

                     Toimenpiteiden voimassaolon päättymistä koskevan tarkastelun kohteena oleva tuote on sama tuote kuin alkuperäisessä tutkimuksessa määritelty tuote, eli Kiinasta peräisin olevat, nykyisin CN-koodeihin ex 7615 10 10, ex 7615 10 80, ex 7616 99 10 ja ex 7616 99 90 (Taric-koodit 7615101010, 7615108010, 7616991091, 7616999001 ja 7616999091) kuuluvat alumiiniset säteilylämmittimet ja elementit tai osaryhmät, joista tällaiset säteilylämmittimet koostuvat, riippumatta siitä, onko kyseiset elementit tai osaryhmät koottu lohkoiksi, lukuun ottamatta sähköisiä säteilylämmittimiä ja niiden elementtejä ja osaryhmiä, jäljempänä ’tarkasteltavana oleva tuote’.

               2.2   Samankaltainen tuote

                     (27)

                     Tutkimuksessa kävi ilmi, että seuraavilla tuotteilla on samat fyysiset ja tekniset perusominaisuudet ja samat peruskäyttötarkoitukset:

                                 —

                                 tarkasteltavana oleva tuote

                                 —

                                 vertailumaana toimineen Ukrainan kotimarkkinoilla tuotettu ja myyty tuote

                                 —

                                 unionin tuotannonalan unionissa tuottama ja myymä tuote.

                     (28)

                     Komission päätelmänä oli, että kyseiset tuotteet ovat perusasetuksen 1 artiklan 4 kohdassa tarkoitettuja samankaltaisia tuotteita.

               3.   POLKUMYYNNIN JATKUMISEN TAI TOISTUMISEN TODENNÄKÖISYYS
         3.1   Polkumyynnin jatkumisen tai toistumisen todennäköisyys

                     (29)

                     Komissio tarkasteli perusasetuksen 11 artiklan 2 kohdan mukaisesti, esiintyikö tutkimuksen tekohetkellä polkumyyntiä ja olisiko polkumyynnin jatkuminen tai toistuminen todennäköistä, jos Kiinasta tulevaan tuontiin sovellettavien toimenpiteiden voimassaolo päättyisi.

               3.1.1   Vertailumaa

                     (30)

                     Perusasetuksen 2 artiklan 7 kohdan mukaisesti normaaliarvo määritetään kolmannessa maassa, joka on markkinatalousmaa, käytettävän hinnan tai laskennallisen arvon perusteella. Tästä syystä oli valittava markkinataloutta toteuttava kolmas maa, jäljempänä ’vertailumaa’.

                     (31)

                     Komissio ilmoitti vireillepanoilmoituksessa asianomaisille osapuolille, että se piti Venäjää asianmukaisena vertailumaana ja kehotti asianomaisia osapuolia esittämään huomautuksia. Huomautuksia ei saatu.

                     (32)

                     Komissio pyysi 60:tä samankaltaisen tuotteen tuottajaa Argentiinassa, Iranissa, Japanissa, Malesiassa, Venäjällä, Sveitsissä, Taiwanissa, entisessä Jugoslavian tasavallassa Makedoniassa, Turkissa ja Ukrainassa toimittamaan tietoja.

                     (33)

                     Komissio sai vain yhden vastauksen, joka tuli yhdeltä tuottajalta Ukrainasta (San Teh Raj).

                     (34)

                     Koska muita vastauksia ei saatu ja koska Ukrainan markkinaa pidettiin tätä tarkoitusta varten asianmukaisena edustavana markkinana sen markkinan koon perusteella, päätettiin, että Ukraina on asianmukainen vertailumaa perusasetuksen 2 artiklan 7 kohdan nojalla.

               3.1.2   Normaaliarvo

                     (35)

                     Vertailumaan yhteistyössä toimineelta tuottajalta saatuja tietoja käytettiin perustana Kiinaa koskevan normaaliarvon määrittämisessä perusasetuksen 2 artiklan 7 kohdan mukaisesti.

                     (36)

                     Komissio tutki ensin, oliko vertailumaan tuottajan kotimarkkinamyynnin kokonaismäärä edustavaa. Kotimarkkinamyynti on edustavaa, jos samankaltaisen tuotteen riippumattomille asiakkaille suuntautuvan kotimarkkinamyynnin kokonaismäärä oli vähintään 5 prosenttia tarkasteltavana olevan tuotteen kokonaisvientimäärästä unioniin tarkastelua koskevalla tutkimusajanjaksolla. Tällä perusteella vertailumaan tuottajan kokonaismyynti oli edustavaa.

                     (37)

                     Pyynnön esittäjältä saatujen tietojen mukaan ei ole selvää perustaa tuotelajin määrittämiseksi tutkimuksen kattamien viiden Taric-koodin perusteella. Todellakin kaikkien viiden Taric-koodin tuotekuvaus on identtinen, eli ”alumiinisia säteilylämmittimiä ja elementtejä tai osaryhmiä, joista tällaiset säteilylämmittimet koostuvat, riippumatta siitä, onko kyseiset elementit tai osaryhmät koottu lohkoiksi”. Taric-tasolla ei tehdä tarkempaa erottelua. Eron kyseisten viiden Taric-koodin välillä aiheuttavat muut kriteerit, kuten loppukäyttö ja tuotantomenetelmä. Jos esimerkiksi säteilylämmitin on tarkoitettu kotikäyttöön, se kuuluu nimikkeeseen 7615. Jos samaa säteilylämmitintä käytetään liike- tai teollisuusrakennuksessa, se kuuluu nimikkeeseen 7616. Suorituskykyyn liittyvät kriteerit, kuten elementin antoteho, mitat ja paino eivät kuulu tulliluokituksen piiriin.

                     (38)

                     Tällä perusteella komissio päätti, että olisi vahvistettava yksi painotettu keskimääräinen normaaliarvo.

                     (39)

                     Tätä varten komissio määritteli riippumattomille asiakkaille suuntautuvan kotimarkkinamyynnin kannattavan osuuden tarkastelua koskevalla tutkimusajanjaksolla, jotta voitiin päättää, pitäisikö käyttää tosiasiallista kotimarkkinamyyntiä normaaliarvon laskemiseen.

                     (40)

                     Normaaliarvo perustuu tosiasialliseen kotimarkkinahintaan riippumatta siitä, oliko myynti kannattavaa vai ei, jos

                                 a)

                                 vähintään laskettuja tuotantokustannuksia vastaavalla nettomyyntihinnalla tapahtuneen myynnin määrä oli yli 80 prosenttia kokonaismyyntimäärästä; sekä

                                 b)

                                 painotettu keskimääräinen myyntihinta vastaa vähintään tuotannon yksikkökustannuksia.

                     (41)

                     Kotimarkkinamyyntiä koskevasta analyysistä kävi ilmi, että yli 80 prosenttia kaikesta kotimarkkinamyynnistä oli kannattavaa ja että painotettu keskimääräinen myyntihinta oli tuotantokustannuksia korkeampi. Näin ollen normaaliarvo laskettiin kaiken tarkastelua koskevalla tutkimusajanjaksolla kotimarkkinoilla tapahtuneen myynnin hintojen painotettuna keskiarvona.

               3.1.3   Vientihinta

                     (42)

                     Komissio ei saanut ainuttakaan kyselylomakevastausta Kiinassa toimivilta vientiä harjoittavilta tuottajilta. Yhteistyöstä kieltäytymisen vuoksi komissio ilmoitti perusasetuksen 18 artiklan 1 kohdan nojalla Kiinassa toimiville vientiä harjoittaville tuottajille ja Kiinan viranomaisille, että jos vientiä harjoittavat tuottajat eivät toimi riittävästi yhteistyössä, komissio voi tehdä päätelmänsä käytettävissä olevien tietojen perusteella. Komissio toi myös esiin, että käytettävissä oleviin tietoihin perustuvat päätelmät saattavat olla vähemmän suosiollisia asianomaisten osapuolten kannalta. Tähän ei reagoitu mitenkään. Näin ollen komissio määritteli vientihinnan Eurostatin tuontitilastojen, jäljempänä ’Comext-tietokanta’, perusteella.

                     (43)

                     Kuten johdanto-osan 37 kappaleessa todetaan, ei ole selvää perustaa määrittää, mitkä tuotelajit luokitellaan tutkimuksen kattamiin viiteen Taric-koodiin. Sen vuoksi vahvistettiin yksi painotettu keskimääräinen vientihinta kaikille Kiinasta tuoduille alumiinisille säteilylämmittimille.

               3.1.4   Vertailu

                     (44)

                     Komissio vertasi normaaliarvoa ja vientihintaa noudettuna lähettäjältä -tasolla.

                     (45)

                     Tasapuolisen vertailun varmistamiseksi komissio oikaisi tarvittaessa normaaliarvoa ja vientihintaa hintoihin ja niiden vertailukelpoisuuteen vaikuttavien erojen huomioon ottamiseksi perusasetuksen 2 artiklan 10 kohdan mukaisesti. Normaaliarvoon tehtiin 4–6 prosentin oikaisu ylöspäin ei-palautettavien arvonlisäverokustannusten huomioon ottamiseksi, ja vientihintaan tehtiin 4–6 prosentin oikaisu alaspäin vakuutus- ja rahtikustannusten vähentämiseksi.

               3.1.5   Polkumyyntimarginaali

                     (46)

                     Komissio vertasi samankaltaisen tuotteen painotettua keskimääräistä normaaliarvoa kaiken unioniin suuntautuneen viennin painotettuun keskimääräiseen hintaan perusasetuksen 2 artiklan 11 ja 12 kohdan mukaisesti.

                     (47)

                     Tällä perusteella komissio päätyi yli 15 prosentin suuruiseen polkumyyntimarginaaliin – ilmaistuna prosentteina CIF-hinnasta unionin rajalla tullaamattomana.

               3.2   Tuonnin kehitys siinä tapauksessa, että toimenpiteet kumotaan

                     (48)

                     Sen jälkeen, kun komissio oli todennut polkumyynnin esiintymisen tarkastelua koskevalla tutkimusajanjaksolla, se analysoi, onko polkumyynnin jatkuminen todennäköistä siinä tapauksessa, että toimenpiteet kumotaan. Tässä yhteydessä tarkasteltiin seuraavia tekijöitä: käyttämätön kapasiteetti Kiinassa ja unionin markkinoiden houkuttelevuus.

                     (49)

                     Koska Kiinassa toimivat vientiä harjoittavat tuottajat eivät osallistuneet yhteistyöhön, polkumyynnin jatkumisen todennäköisyyden tutkiminen tuonnin kehityksen arvioimiseksi siinä tapauksessa, että toimenpiteet kumottaisiin, perustui komission käytettävissä oleviin tietoihin, eli tarkastelupyynnössä toimitettuihin tietoihin sekä tietoihin muista riippumattomista käytettävissä olevista lähteistä, kuten virallisista tuontitilastoista ja tiedoista, jotka saatiin asianomaisilta osapuolilta tutkimuksen aikana. Pyynnössä toimitettuihin tietoihin sisältyi kiinalaisen liikkeenjohdon konsultointiyrityksen kyselytutkimus ja Euroopan unionin Kiinassa toimivan kauppakamarin julkaisema raportti (5) (”Overcapacity in China”) ylikapasiteetista Kiinassa. Asianomaiset osapuolet eivät kiistäneet pyynnön esittäjän tästä asiasta toimittamia tietoja. Komissio ei löytänyt näyttöä, joka olisi ollut ristiriidassa näiden tietojen kanssa.

               3.2.1   Käyttämätön kapasiteetti Kiinassa

                     (50)

                     Kyselytutkimuksessa analysoitiin Kiinan käyttämättömän kapasiteetin kokoa alumiinisten säteilylämmittimien suhteen kahden skenaarion mukaisesti. Riippuen siitä, kumpi kahdesta skenaariosta valitaan, käyttämätön kapasiteetti on 27,5 miljoonaa elementtiä tai 112,5 miljoonaa elementtiä. Riippumatta valitusta skenaariosta alumiinisten säteilylämmittimien käyttämätön kapasiteetti on merkittävä, ja se vastaa joko noin 94:ää prosenttia tai 386:ta prosenttia unionin koko kulutuksesta (ks. johdanto-osan 62 kappale).

                     (51)

                     Euroopan unionin Kiinassa toimivan kauppakamarin julkaisemassa raportissa analysoitiin Kiinan alumiiniteollisuuden käyttämätöntä kapasiteettia yleisesti. Kyseisen raportin mukaan käyttämätön kapasiteetti kaksinkertaistui lähes 5 miljoonasta tonnista lähes 10 miljoonaan tonniin vuosien 2008 ja 2015 välisenä aikana. Sen vuoksi on selvää, että kiinalaiset alumiinisten säteilylämmittimien tuottajat voisivat hankkia lisää alumiinia, jos ne lisäisivät tuotantoaan.

                     (52)

                     Sen koommin kyselytutkimuksessa kuin tutkimuksessakaan ei tullut esiin mitään seikkoja, jotka viittaisivat Kiinan kotimarkkinakysynnän merkittävään kasvuun lähitulevaisuudessa. Sama koskee Kiinasta muihin kolmansiin maihin suuntautuvaa vientiä, koska saatavilla olevat tiedot eivät viittaa alumiinisten säteilylämmittimien kysynnän merkittävään maailmanlaajuiseen kasvuun.

                     (53)

                     Sen vuoksi muiden tietojen puutteessa katsotaan, että kotimainen tai maailmanlaajuinen kysyntä ei pysty ottamaan vastaan Kiinan merkittävää käyttämätöntä kapasiteettia.

               3.2.2   Unionin markkinoiden houkuttelevuus

                     (54)

                     Voidakseen määrittää tuonnin mahdollisen kehityksen siinä tapauksessa, että toimenpiteet kumotaan, komissio tarkasteli unionin markkinoiden houkuttelevuutta hintojen osalta.

                     (55)

                     Komissio analysoi vientitiedot Kiinasta kolmansiin maihin kahdeksannumerotasolla tarkastelua koskevan tutkimusajanjakson aikana. Näiden vientihintojen ei kuitenkaan katsottu antavan oikeaa kuvaa alumiinisten säteilylämmittimien hinnoista, koska kyseisellä tasolla luokituksiin sisältyi laaja joukko tuotteita tarkasteltavana olevan tuotteen lisäksi, ja niiden määrä ylitti huomattavasti (ainakin yli 100 kertaa) alumiinisten säteilylämmittimien tuontimäärän. Näin ollen Kiinan vientitilastot eivät tarjoa ratkaisevaa näyttöä Kiinan vientihinnoista muilla markkinoilla.

                     (56)

                     Koska ratkaisevaa näyttöä kolmansiin maihin suuntautuvan viennin hinnoista ei ollut kiinalaisten vientiä harjoittavien tuottajien yhteistyötä kieltäytymisen vuoksi, komissio perusti päätelmänsä tarkastelupyynnössä oleviin tietoihin perusasetuksen 18 artiklan 1 kohdan mukaisesti.

                     (57)

                     Ottaen huomioon kiinalaisten vientiä harjoittavien tuottajien huomattava käyttämätön kapasiteetti ja tiettyjen olemassa olevien markkinoiden saturaatio kiinalaiset vientiä harjoittavat tuottajat suuntaisivat hyvin todennäköisesti huomattavan käyttämättömän kapasiteettinsa unionin markkinoille, jos polkumyynnin vastaiset toimenpiteet kumottaisiin. Lisäksi raportissa ”Overcapacity in China” korostetaan sitä, että Kiinan hallinto kannustaa vientiä tarjoamalla taloudellista tukea ja veroetuja, mikä lisää vientimarkkinoiden, kuten unionin markkinoiden, houkuttelevuutta.

                     (58)

                     Kiinan merkittävät vientimäärät ja markkinaosuudet alkuperäisen tutkimusajanjakson aikana sekä alumiinisten säteilylämmittimien jatkuva vienti Kiinasta unionin markkinoille vähäisempinä mutta edelleen merkittävinä määrinä saavat komission päättelemään, että unionin markkina on houkutteleva kiinalaisille alumiinisten säteilylämmittimien tuottajille. Lisäksi kiinalaiset vientihinnat ovat edelleen polkumyyntihintoja (ks. johdanto-osan 47 kappale), ja ne alittavat huomattavasti unionin tuotannonalan hinnat (ks. johdanto-osan 76 kappale). Ottaen huomioon valtava käyttämätön kapasiteetti Kiinassa ja kiinalaisten hintojen matala taso, on hyvin todennäköistä, että tuonti lisääntyy merkittävästi, jos polkumyynnin vastaiset toimenpiteet kumotaan.

               3.2.3   Päätelmä polkumyynnin jatkumisen todennäköisyydestä

                     (59)

                     Edellä esitetyn perusteella, erityisesti ottaen huomioon tarkastelua koskevalla tutkimusajanjaksolla vahvistettu polkumyyntimarginaali, Kiinassa oleva merkittävä käyttämätön kapasiteetti ja unionin markkinoiden houkuttelevuus, komissio olettaa, että toimenpiteiden kumoaminen johtaisi todennäköisesti polkumyynnin jatkumiseen ja että unionin markkinoille kohdistuisi merkittäviä määriä polkumyynnillä tapahtuvaa vientiä. Näin ollen katsotaan, että polkumyynnin jatkuminen on todennäköistä, jos nykyisten polkumyyntitoimenpiteiden annetaan raueta.

               4.   VAHINGON TOISTUMISEN TODENNÄKÖISYYS
         4.1   Unionin tuotannonalan ja unionin tuotannon määritelmä

                     (60)

                     Tarkastelua koskevan tutkimusajanjakson aikana samankaltaista tuotetta valmisti unionissa 6 tuottajaa. Nämä tuottajat muodostavat perusasetuksen 4 artiklan 1 kohdassa tarkoitetun ’unionin tuotannonalan’.

               4.2   Alustavat huomautukset

                     (61)

                     Vahinkoa on arvioitu tuotantoa, tuotantokapasiteettia, kapasiteetin käyttöastetta, myyntiä, markkinaosuutta, työllisyyttä, tuottavuutta ja kasvua koskevien suuntausten perusteella ottaen huomioon koko unionin tuotannonalalta kerätyt tiedot sekä hintoja, kannattavuutta, kassavirtaa, pääoman saantimahdollisuuksia, investointeja, varastoja, investointien tuottoa ja palkkoja koskevien suuntausten perusteella ottaen huomioon otokseen valituilta unionin tuottajilta kerätyt tiedot.

               4.3   Unionin kulutus

                     (62)

                     Komissio määritti unionin kulutuksen laskemalla yhteen

                                 a)

                                 neljän otokseen valitun unionin tuottajan todennetun myynnin unionissa;

                                 b)

                                 otoksen ulkopuolisten yhteistyössä toimineiden unionin tuottajien myynnin unionissa (tiedot saatiin tarkastelupyynnöstä ja AIRAL:in toimittamista tiedoista); sekä

                                 c)

                                 Eurostatin raportoiman tuonnin.

                     (63)

                     Alumiinisten säteilylämmittimien kulutus unionissa kehittyi seuraavasti:

                        Taulukko 1

                        Unionin kulutus

                                 2014

                                 2015

                                 2016

                                 Tarkastelua koskeva tutkimusajanjakso

                                 Unionin kulutus yhteensä (elementtiä)

                                 24 042 569

                                 25 768 567

                                 27 283 660

                                 27 960 430

                                    Indeksi (2014 = 100)

                                    100

                                    107

                                    113

                                    116

                                    Lähde: Eurostat, AIRAL ja kyselyvastaukset.

                     (64)

                     Unionin kulutus kasvoi asteittain 16 prosenttia tarkastelujakson aikana. Vuosikohtainen analyysi osoittaa tämän asteittaisen kasvun koko jakson aikana; se oli nopeampaa vuosien 2014 ja 2015 välillä ja tasoittui sitten vuoden 2016 ja tarkastelua koskevan tutkimusajanjakson lopun välisenä aikana.

               4.4   Tuonti Kiinasta

         4.4.1   Kiinasta tulevan tuonnin määrä ja markkinaosuus

                     (65)

                     Komissio vahvisti Kiinasta unioniin suuntautuvan alumiinisten säteilylämmittimien tuonnin määrän Eurostatin tietojen perusteella ja tuonnin markkinaosuuden vertaamalla tuontimäärää unionin kulutukseen (ks. taulukko 1).

                     (66)

                     Alumiinisten säteilylämmittimien tuonti Kiinasta unioniin kehittyi seuraavasti:

                        Taulukko 2

                        Tuontimäärä ja markkinaosuus

                                 2014

                                 2015

                                 2016

                                 2017

                                 Kiinasta tulevan tuonnin määrä (elementtiä)

                                 1 652 979

                                 456 581

                                 983 268

                                 746 354

                                    Indeksi (2014 = 100)

                                    100

                                    28

                                    59

                                    45

                                 Kiinasta tulevan tuonnin markkinaosuus (%)

                                 7

                                 2

                                 4

                                 3

                                    Lähde: Eurostat.

                     (67)

                     Kiinasta tuleva tuonti oli huipussaan vuonna 2014, laski selvästi vuonna 2015 ja toipui sitten vuonna 2016, mutta taantui taas tarkastelua koskevalla tutkimusajanjaksolla. Ottaen huomioon unionin kulutuksen kasvu samana aikana, Kiinasta tulevan tuonnin markkinaosuus laski 7 prosentin huipulta alimmalle 3 prosentin tasolle tarkastelua koskevan tutkimusajanjakson lopussa.

                     (68)

                     Vahingon analysoinnin kannalta on kuitenkin merkityksellistä huomata, että Kiinasta unioniin tuleva tuonti jatkui – tullit maksettuina – koko tarkastelujakson ajan.

               4.4.2   Kiinasta tulevan tuonnin hinnat

                     (69)

                     Komissio käytti Eurostatin ilmoittamia Kiinasta tulevan tuonnin hintoja.

                     (70)

                     Kiinasta unioniin tulevan tuonnin keskimääräiset hinnat kehittyivät seuraavasti:

                        Taulukko 3

                        Kiinasta tulevan tuonnin hinnat

                                 2014

                                 2015

                                 2016

                                 Tarkastelua koskeva tutkimusajanjakso

                                 Kiinasta tulevan tuonnin hinnat
                                 (euroa/elementti)

                                 2,47

                                 3,29

                                 3,28

                                 3,37

                                    Indeksi (2014 = 100)

                                    100

                                    133

                                    133

                                    136

                                    Lähde: Eurostat.

                     (71)

                     Kiinasta tulevan tuonnin hinnat nousivat 36 prosenttia tarkastelujaksolla; suurin hinnannousu tapahtui vuosien 2014 ja 2015 välillä.

                     (72)

                     Vaikka Kiinasta tulevan tuonnin yksikköhinta nousi tarkastelujakson aikana, Kiinasta tulevan tuonnin keskimääräinen yksikköhinta oli merkittävästi alempi kuin unionin tuotannonalan keskimääräinen yksikkömyyntihinta ja keskimääräinen yksikkötuotantokustannus (ks. taulukko 7). Tämän seurauksena unionin myyntihintoihin kohdistui voimakas hintapaine.

               4.4.3   Hinnan alittavuus

                     (73)

                     Komissio määritti hinnan alittavuuden tarkastelua koskevalla tutkimusajanjaksolla vertaamalla seuraavia:

                                 a)

                                 otokseen valittujen unionin tuottajien etuyhteydettömiltä asiakkailta unionin markkinoilla veloittamat painotetut keskimääräiset myyntihinnat, jotka on oikaistu noudettuna lähettäjältä -tasolle; sekä

                                 b)

                                 Eurostatin tiedot Kiinasta tulevien alumiinisten säteilylämmittimien tuonnista CIF-tasolla, oikaistuna maahantuontikustannuksin ja polkumyyntitullin määrä mukaan luettuna.

                     (74)

                     Vertailun tulos ilmaistiin prosentteina otokseen valittujen unionin tuottajien keskimääräisestä hinnasta tarkastelua koskevan tutkimusajanjakson aikana.

                     (75)

                     Vertailu osoitti Kiinasta tulevan tuonnin osalta keskimääräisen hinnan alittavuuden marginaalin olevan unionin markkinoilla 19,3 prosenttia tarkastelua koskevalla tutkimusajanjaksolla.

               4.5   Unionin tuotannonalan taloudellinen tilanne

         4.5.1   Yleisiä huomioita

                     (76)

                     Komissio tutki perusasetuksen 3 artiklan 4 kohdan mukaisesti polkumyyntituonnin vaikutusta unionin tuotannonalaan ja arvioi kaikki taloudelliset indikaattorit, jotka vaikuttivat unionin tuotannonalan tilanteeseen tarkastelujaksolla.

                     (77)

                     Kuten edellä johdanto-osan 12 kappaleessa mainitaan, unionin tuotannonalalle mahdollisesti aiheutuneen vahingon määrittämiseen käytettiin otantamenetelmää.

                     (78)

                     Vahingon määrittämistä varten komissio erotti toisistaan makro- ja mikrotaloudelliset vahinkoindikaattorit.

                     (79)

                     Komissio arvioi makrotaloudelliset indikaattorit tarkastelupyyntöön sisältyvien tietojen, AIRAL:in toimittamien tietojen ja otokseen valituilta unionin tuottajilta saatujen tarkastettujen kyselyvastausten perusteella. Tiedot liittyvät kaikkiin unionin tuottajiin.

                     (80)

                     Komissio arvioi mikrotaloudelliset indikaattorit otokseen valituilta unionin tuottajilta saatuihin kyselyvastauksiin sisältyvien tarkastettujen tietojen perusteella.

                     (81)

                     Kummankin tietojoukon todettiin edustavan unionin tuotannonalan taloudellista tilannetta.

                     (82)

                     Makrotaloudellisia indikaattoreita ovat tuotanto, tuotantokapasiteetti, kapasiteetin käyttöaste, myyntimäärä, markkinaosuus, kasvu, työllisyys ja tuottavuus.

                     (83)

                     Mikrotaloudellisia indikaattoreita ovat keskimääräiset yksikköhinnat, yksikkökustannukset, työvoimakustannukset, varastot, kannattavuus, kassavirta, investoinnit, investointien tuotto ja pääoman saanti.

               4.5.2   Makrotaloudelliset indikaattorit

         4.5.2.1   Tuotanto, tuotantokapasiteetti ja kapasiteetin käyttöaste

                     (84)

                     Unionin tuotannonalan kokonaistuotanto, tuotantokapasiteetti ja kapasiteetin käyttöaste kehittyivät tarkastelujaksolla seuraavasti:

                        Taulukko 4

                        Tuotanto, tuotantokapasiteetti ja kapasiteetin käyttöaste unionin tuottajien osalta

                                 2014

                                 2015

                                 2016

                                 Tarkastelua koskeva tutkimusajanjakso

                                 Tuotantomäärä (elementtiä)

                                 46 693 417

                                 42 280 155

                                 41 857 954

                                 41 449 917

                                    Indeksi (2014 = 100)

                                    100

                                    91

                                    90

                                    89

                                 Tuotantokapasiteetti (elementtiä)

                                 93 110 159

                                 93 279 192

                                 84 940 419

                                 82 263 333

                                    Indeksi (2014 = 100)

                                    100

                                    100

                                    91

                                    88

                                 Kapasiteetin käyttöaste (%)

                                 50

                                 45

                                 49

                                 50

                                    Indeksi (2014 = 100)

                                    100

                                    90

                                    98

                                    100

                                    Lähde: Eurostat, AIRAL ja kyselyvastaukset.

                     (85)

                     Unionin tuotannonalan tuotantomäärä väheni 11 prosenttia tarkastelujakson aikana. Vuosikohtainen analyysi osoittaa, että se väheni ensin 9 prosenttia vuonna 2015 ja pysyi sitten melko vakaana vuoden 2015 ja tarkastelua koskevan tutkimusajanjakson lopun välisenä aikana.

                     (86)

                     Unionin tuotannonalan tuotantokapasiteetti väheni 12 prosenttia tarkastelujakson aikana, mikä osoittaa, että unionin tuotannonala kykeni vähentämään kapasiteettia selvitäkseen tuotannon vähenemisestä tuona jaksona.

                     (87)

                     Kapasiteetin käyttöaste pysyi matalana koko tarkastelujakson ajan, mutta vuonna 2015 tapahtuneen notkahduksen jälkeen se palautui vuoden 2014 tasolle tarkastelua koskevan tutkimusajanjakson loppuun mennessä.

               4.5.2.2   Myyntimäärä ja markkinaosuus

                     (88)

                     Unionin tuotannonalan myyntimäärä unionissa ja markkinaosuus kehittyivät tarkastelujaksolla seuraavasti:

                        Taulukko 5

                        Unionin tuottajien myyntimäärä ja markkinaosuus

                                 2014

                                 2015

                                 2016

                                 Tarkastelua koskeva tutkimusajanjakso

                                 Myyntimäärä unionissa (elementtiä)

                                 21 445 218

                                 25 083 295

                                 25 938 789

                                 26 681 081

                                    Indeksi (2014 = 100)

                                    100

                                    117

                                    121

                                    124

                                 Markkinaosuus (%)

                                 89

                                 97

                                 95

                                 95

                                    Indeksi (2014 = 100)

                                    100

                                    109

                                    107

                                    107

                                    Lähde: Eurostat, AIRAL ja kyselyvastaukset.

                     (89)

                     Unionin tuotannonalan myyntimäärä unionin markkinoilla lisääntyi tarkastelujaksolla noin 24 prosenttia, mikä oli enemmän kuin kulutuksen kasvu unionin markkinoilla samalla jaksolla.

                     (90)

                     Unionin tuotannonalan markkinaosuus kasvoi 89 prosentista 95 prosenttiin tarkastelujaksolla, kun unionin kulutus oli kasvanut ja tuonti laskenut vuoden 2014 jälkeen.

               4.5.2.3   Kasvu

                     (91)

                     Unionin kulutus kasvoi tarkastelujaksolla 16 prosenttia, kun taas unionin tuotannonalan myyntimäärä kasvoi 24 prosenttia, mikä kasvatti unionin tuotannonalan markkinaosuutta, mutta markkinoilla oli kuitenkin edelleen tilaa tuonnille Kiinasta ja muualta.

               4.5.2.4   Työllisyys ja tuottavuus

                     (92)

                     Unionin tuotannonalan työllisyys ja tuottavuus kehittyivät tarkastelujaksolla seuraavasti:

                        Taulukko 6

                        Unionin tuottajien työllisyys ja tuottavuus

                                 2014

                                 2015

                                 2016

                                 Tarkastelua koskeva tutkimusajanjakso

                                 Työntekijöiden lukumäärä

                                 1 387

                                 1 306

                                 1 313

                                 1 323

                                    Indeksi (2014 = 100)

                                    100

                                    94

                                    95

                                    95

                                 Tuottavuus (elementtiä/työntekijä)

                                 34 676

                                 32 365

                                 31 869

                                 31 379

                                    Indeksi (2014 = 100)

                                    100

                                    93

                                    92

                                    90

                                    Lähde: Eurostat, AIRAL ja kyselyvastaukset.

                     (93)

                     Tuotannon vähentymisen johdosta myös unionin tuotannonalan työllisyys laski 5 prosenttia tarkastelujaksolla.

                     (94)

                     Tuotanto laski samalla jaksolla, ja unionin tuotannonalan tuottavuus laski kyseisellä jaksolla tuotannon laskun mukaisesti.

               4.5.3   Mikrotaloudelliset indikaattorit

         4.5.3.1   Hinnat ja niihin vaikuttavat tekijät

                     (95)

                     Otokseen valittujen unionin tuottajien keskimääräiset myyntihinnat etuyhteydettömille asiakkaille unionissa kehittyivät tarkastelujaksolla seuraavasti:

                        Taulukko 7

                        Keskimääräiset myyntihinnat unionissa ja yksikkökustannukset

                                 2014

                                 2015

                                 2016

                                 Tarkastelua koskeva tutkimusajanjakso

                                 Keskimääräinen yksikkömyyntihinta unionissa (euroa/elementti)

                                 5,7

                                 5,7

                                 5,7

                                 5,7

                                    Indeksi (2014 = 100)

                                    100

                                    100

                                    100

                                    100

                                 Yksikkötuotantokustannukset (euroa/elementti)

                                 5,2

                                 5,5

                                 5,4

                                 5,2

                                    Indeksi (2014 = 100)

                                    100

                                    106

                                    103

                                    101

                                    Lähde: Kyselyvastaukset.

                     (96)

                     Unionin tuotannonalan keskimääräinen yksikkökohtainen myyntihinta etuyhteydettömille asiakkaille unionissa pysyi vakaana tarkastelujaksolla ja oli 5,7 euroa/elementti.

                     (97)

                     Unionin tuotannonalan keskimääräinen tuotantokustannus kohosi hieman eli 1 prosentin tarkastelujaksolla; se kohosi 6 prosenttia vuonna 2015 ja laski sen jälkeen 5 prosenttia vuoden 2015 ja tarkastelua koskevan tutkimusajanjakson lopun välisenä aikana.

               4.5.3.2   Työvoimakustannukset

                     (98)

                     Otokseen valittujen unionin tuottajien keskimääräiset työvoimakustannukset kehittyivät tarkastelujaksolla seuraavasti:

                        Taulukko 8

                        Keskimääräiset työvoimakustannukset työntekijää kohti

                                 2014

                                 2015

                                 2016

                                 Tarkastelua koskeva tutkimusajanjakso

                                 Keskimääräiset työvoimakustannukset työntekijää kohti (euroa/työntekijä)

                                 32 242

                                 32 604

                                 32 880

                                 32 086

                                    Indeksi (2014 = 100)

                                    100

                                    101

                                    102

                                    100

                                    Lähde: Kyselyvastaukset.

                     (99)

                     Unionin tuotannonalan keskimääräiset työvoimakustannukset työntekijää kohti nousivat tarkastelujaksolla hieman.

               4.5.3.3   Varastot

                     (100)

                     Otokseen valittujen unionin tuottajien varastot kehittyivät tarkastelujaksolla seuraavasti:

                        Taulukko 9

                        Varastot

                                 2014

                                 2015

                                 2016

                                 Tarkastelua koskeva tutkimusajanjakso

                                 Loppuvarastot (elementtiä)

                                 4 379 462

                                 3 735 054

                                 4 234 495

                                 3 613 428

                                    Indeksi (2014 = 100)

                                    100

                                    85

                                    97

                                    83

                                 Loppuvarastot prosentteina tuotannosta (%)

                                 12,6

                                 12,2

                                 14,2

                                 12,1

                                    Indeksi (2014 = 100)

                                    100

                                    98

                                    113

                                    96

                                    Lähde: Kyselyvastaukset.

                     (101)

                     Unionin tuotannonalan loppuvarastojen taso pieneni 17 prosenttia tarkastelujakson aikana. Tarkastelujaksolla varastot olivat 12–14 prosenttia unionin tuotannonalan tuotannosta.

               4.5.3.4   Kannattavuus, kassavirta, investoinnit, investointien tuotto ja pääoman saanti

                     (102)

                     Komissio määritti unionin tuotannonalan kannattavuuden ilmaisemalla samankaltaisen tuotteen myynnistä etuyhteydettömille asiakkaille unionissa saadun nettovoiton ennen veroja prosentteina tämän myynnin liikevaihdosta.

                     (103)

                     Otokseen valittujen unionin tuottajien kannattavuus, kassavirta, investoinnit ja investointien tuotto kehittyivät tarkastelujaksolla seuraavasti:

                        Taulukko 10

                        Kannattavuus, kassavirta, investoinnit ja investointien tuotto

                                 2014

                                 2015

                                 2016

                                 Tarkastelua koskeva tutkimusajanjakso

                                 Etuyhteydettömille asiakkaille suuntautuneen EU-myynnin kannattavuus (% myynnin liikevaihdosta)

                                 5,4

                                 3,1

                                 4,4

                                 6,8

                                    Indeksi (2014 = 100)

                                    100

                                    58

                                    81

                                    125

                                 Kassavirta (miljoonaa euroa)

                                 10

                                 14

                                 12

                                 24

                                    Indeksi (2014 = 100)

                                    100

                                    140

                                    120

                                    240

                                 Investoinnit (miljoonaa euroa)

                                 14

                                 16

                                 25

                                 8

                                    Indeksi (2014 = 100)

                                    100

                                    114

                                    179

                                    57

                                 Investointien tuotto (%)

                                 49

                                 5

                                 12

                                 32

                                    Indeksi (2014 = 100)

                                    100

                                    11

                                    24

                                    65

                                    Lähde: Kyselyvastaukset.

                     (104)

                     Unionin tuotannonalan kannattavuus laski vuosien 2014 ja 2016 välisenä aikana, mutta toipui sitten tarkastelua koskevan tutkimusajanjakson aikana.

                     (105)

                     Nettokassavirta osoittaa unionin tuotannonalan kykyä rahoittaa toimintaansa itse. Nettokassavirta kasvoi 143 prosenttia vuoden 2014 ja tarkastelua koskevan tutkimusajanjakson lopun välisenä aikana.

                     (106)

                     Tarkastelujakson aikana unionin tuotannonalan vuotuiset investoinnit samankaltaiseen tuotteeseen supistuivat 43 prosenttia, mikä johtui tuotannon vähenemisestä.

                     (107)

                     Investointien tuotto on voitto prosentteina investointien nettokirjanpitoarvosta. Unionin tuotannonalan investointien tuotto supistui tarkastelujaksolla 49 prosentista 32 prosenttiin ilman selkeää suuntausta vuodesta toiseen.

               4.5.4   Unionin tuotannonalan tilannetta koskevat päätelmät

                     (108)

                     Tutkimuksessa kävi ilmi, että useimmat vahinkoindikaattorit kehittyivät positiivisesti ja unionin tuotannonalan taloudellinen ja rahoituksellinen tilanne parani tarkastelujaksolla.

                     (109)

                     Unionin tuotannonala kykeni lisäämään markkinaosuuttaan toimenpiteiden ollessa voimassa ja palauttamaan kassavirtaa ja investointien tuottoa.

                     (110)

                     Unionin tuotannonalan kannattavuus kasvoi tarkastelujaksolla niin, että se oli vain 0,6 prosenttia alle alkuperäisen tutkimuksen tavoitevoiton. On huomattava, että tavoitevoitto asetettiin vuotena, jona Kiinan markkinaosuus oli 13 prosenttia, ja nyt se on 3 prosenttia.

                     (111)

                     Unionin tuotannonala kuitenkin vähensi tuotantoa, työllisyyttä ja investointeja ja jatkoi toimintaa matalalla kapasiteetin käyttöasteella.

                     (112)

                     Tästä suuntauksesta huolimatta komission päätelmänä oli, että vahinkoon vaikuttavien tekijöiden yleisen arvioinnin perusteella unionin tuotannonala on suurelta osin parantanut taloudellista tilannettaan ja on pääosin toipunut merkittävästä vahingosta, jonka komissio vahvisti alkuperäisessä tutkimuksessa.

               4.6   Vahingon toistumisen todennäköisyys

                     (113)

                     Komissio tarkasteli perusasetuksen 11 artiklan 2 kohdan mukaisesti, toistuisiko Kiinasta tulevan tuonnin aiheuttama merkittävä vahinko, jos Kiinaa koskevien toimenpiteiden annettaisiin raueta. Tutkimuksessa on käynyt ilmi, että Kiinasta tuleva tuonti tapahtui polkumyyntihinnoilla tarkastelua koskevan tutkimusajanjakson aikana (johdanto-osan 46 kappale) ja että polkumyynnin jatkuminen on todennäköistä, jos toimenpiteiden annetaan raueta (johdanto-osan 60 kappale).

                     (114)

                     Vahingon toistumisen todennäköisyyden määrittämiseksi siinä tapauksessa, että Kiinaan kohdistuvat toimenpiteet kumottaisiin, komissio analysoi i) käyttämätöntä kapasiteettia Kiinassa, ii) unionin markkinoiden houkuttelevuutta sekä iii) Kiinasta tulevan tuonnin vaikutusta unionin tuotannonalan tilanteeseen, jos toimenpiteiden annettaisiin raueta.

               Käyttämätön kapasiteetti Kiinassa

                     (115)

                     Kuten edellä johdanto-osan 52–57 kappaleessa selitetään, unioni on edelleen houkutteleva markkina Kiinalle, ja käyttämätöntä kapasiteettia on käytettävissä siinä määrin, että se ylittää selvästi unionin koko kulutuksen tarkastelua koskevan tutkimusajanjakson aikana. Lisäksi, kuten johdanto-osan 52 kappaleessa todetaan, tutkimuksessa ei havaittu mitään merkkejä siitä, että kotimainen kysyntä Kiinassa tai millään muiden kolmansien maiden markkinoilla kasvaisi merkittävästi lähitulevaisuudessa. Näin ollen komission päätelmänä oli, että kotimainen kysyntä Kiinassa tai millään muiden kolmansien maiden markkinoilla ei pysty ottamaan vastaan käytettävissä olevaa käyttämätöntä kapasiteettia, jota todennäköisesti käytetään unionin markkinoille suuntautuviin toimituksiin, jos toimenpiteiden annettaisiin raueta.

               Unionin markkinoiden houkuttelevuus

                     (116)

                     Kun otetaan huomioon Kiinasta unioniin suuntautuneen tuonnin määrä koko tarkastelujaksolla, unionin markkinoita pidetään houkuttelevina Kiinasta tulevalle tuonnille voimassa olevista toimenpiteistä huolimatta. Kiinasta tulevan tuonnin markkinaosuus oli 24 prosenttia alkuperäisen tutkimusajanjakson aikana (2010–2011), mikä osoittaa Kiinasta tulevan tuonnin mahdollisen tason, jos toimenpiteiden annettaisiin raueta.

                     (117)

                     Kiinasta tuleva tuonti polkumyyntitulli pois lukien olisi alittanut unionin myyntihinnat 28,3 prosentilla tarkastelua koskevalla tutkimusajanjaksolla. Tämä osoittaa Kiinasta tulevan tuonnin todennäköisen hintatason siinä tapauksessa, että toimenpiteet kumottaisiin. Tämän perusteella on todennäköistä, että hintapaine unionin markkinoilla lisääntyisi, jos toimenpiteet kumottaisiin, mikä johtaisi siihen, että unionin tuotannonala kärsisi jälleen merkittävää vahinkoa.

                     (118)

                     Tämän perusteella voidaan todeta, että jos toimenpiteet eivät ole käytössä, kiinalaiset vientiä harjoittavat tuottajat kasvattavat todennäköisesti tuontimääriään ja markkinaosuuksiaan unionin markkinoilla unionin tuotannonalan myyntihinnat merkittävästi alittavilla polkumyyntihinnoilla.

               Vaikutus unionin tuotannonalaan

                     (119)

                     Jos toimenpiteet kumotaan, unionin tuotannonala ei kykenisi pitämään yllä myyntimääriään eikä markkinaosuuttaan Kiinasta tulevaa alhaiseksi hinnoiteltua tuontia vastaan. On erittäin todennäköistä, että Kiinan markkinaosuus kasvaisi nopeasti, jos toimenpiteiden annetaan raueta. Myyntimäärän menettäminen johtaisi vieläkin alempaan käyttöasteeseen ja kohottaisi keskimääräisiä tuotantokustannuksia. Tämä johtaisi unionin tuotannonalan taloudellisen tilanteen heikkenemiseen ja erityisesti kannattavuuden laskuun.

                     (120)

                     Toimenpiteiden voimassaolon päättymisellä olisi todennäköisesti negatiivinen vaikutus unionin tuotannonalaan ja erityisesti työllisyyteen. Tarkastelujaksolla unionin tuotannonala vähensi jo tuotteeseen liittyviä työpaikkoja. Toimenpiteiden voimassaolon päättymisen johdosta kokonaisia tuotantoyksikköjä voitaisiin joutua sulkemaan.

                     (121)

                     Sen vuoksi voidaan päätellä, että voimassa olevien toimenpiteiden päättyminen johtaisi erittäin todennäköisesti Kiinasta tulevan tuonnin aiheuttaman vahingon toistumiseen ja että unionin tuotannonalan jo ennestään heikko tilanne heikkenisi todennäköisesti edelleen.

               Päätelmät

                     (122)

                     Toimenpiteiden kumoaminen johtaisi mitä todennäköisimmin siihen, että Kiinasta polkumyynnillä tuleva tuonti lisääntyisi merkittävästi unionin tuotannonalan hinnat alittavilla hinnoilla. Edellä esitetyn perusteella komissio päätteli, että vahingon toistuminen on erittäin todennäköistä, jos toimenpiteet kumotaan.

               5.   UNIONIN ETU

                     (123)

                     Perusasetuksen 21 artiklan mukaisesti komissio tarkasteli, olisiko Kiinaan kohdistuvien voimassa olevien polkumyyntitoimenpiteiden jatkaminen kokonaisuudessaan unionin edun vastaista.

                     (124)

                     Unionin etua määritettäessä komissio arvioi kaikki asiaan liittyvät etunäkökohdat eli unionin tuotannonalan, tuojien ja käyttäjien edut. Kaikille asianomaisille osapuolille annettiin tilaisuus esittää näkökantansa perusasetuksen 21 artiklan 2 kohdan mukaisesti.

                     (125)

                     Tämän perusteella komissio tutki, oliko polkumyynnin jatkumisen ja vahingon jatkumisen todennäköisyyttä koskevista päätelmistä huolimatta olemassa pakottavia syitä, joiden johdosta olisi pääteltävä, että toimenpiteiden voimassa pitäminen ei ole unionin edun mukaista.

               5.1   Unionin tuotannonalan etu

                     (126)

                     Voimassa olevat toimenpiteet ovat antaneet unionin tuotannonalalle mahdollisuuden alkaa toipua aiemmasta polkumyynnistä, mutta se ei vieläkään kykene kasvattamaan kapasiteetin käyttöastetta ja saavuttamaan tavoitevoittomarginaalejaan.

                     (127)

                     Samaan aikaan komissio päättelee myös, että unionin tuotannonalan tilanne todennäköisesti heikentyisi, jos Kiinan vastaisten toimenpiteiden annettaisiin raueta.

                     (128)

                     Sen vuoksi komissio päätteli, että Kiinan vastaisten toimenpiteiden voimassaolon jatkaminen olisi unionin tuotannonalan edun mukaista.

               5.2   Tuojien etu

                     (129)

                     Komissio lähetti kyselylomakkeet kahdelle yhteistyössä toimineelle tuojalle. Kuten edellä todetaan, yksi tuoja vastasi kyselylomakkeeseen ja tarkastettiin. Muita tuojia ei ilmoittautunut.

                     (130)

                     Tullien käyttöönoton jälkeen yhteistyössä toiminut tuoja kykeni löytämään muualta samankaltaisen tuotteen kilpailevan lähteen. Vaikka nämä säteilylämmittimet ovat hieman kalliimpia, ne tuotetaan lähempänä unionin markkinoita ja ovat siten helpommin saatavilla. Tämä vähentää tuojan varastointikustannuksia ja toimitusaikaa, mitä puolestaan tuojan asiakkaat pitävät arvossa.

                     (131)

                     Komissio päätteli, että ei ollut mitään viitteitä siitä, että toimenpiteiden pitämisellä voimassa olisi sellaista kielteistä vaikutusta tuojiin, joka olisi merkittävämpi kuin toimenpiteiden myönteinen vaikutus unionin tuotannonalaan.

               5.3   Käyttäjien etu

                     (132)

                     Kuten edellä mainitaan, yksikään unionin käyttäjä ei ilmoittautunut vireillepanon jälkeen eikä toiminut muutoinkaan yhteistyössä tässä tutkimuksessa.

                     (133)

                     Alumiiniset säteilylämmittimet ovat kuluttajatuote, joka valmistetaan joko ekstruusiolla tai painevalulla. Säteilylämmittimien käyttäjiä ovat jakelijat ja suuret vähittäismyyntiorganisaatiot, jotka sitten myyvät säteilylämmittimet asennettaviksi.

                     (134)

                     Nämä käyttäjät ovat sellaisessa asemassa, että ne pystyvät siirtämään tullista johtuvan hintojen kohoamisen kokonaan tai lähes kokonaan loppukäyttäjille, joihin toimenpiteiden vaikutus ei ole merkittävä.

                     (135)

                     Nämä päätelmät vahvistettiin tässä tarkastelussa, koska tutkimuksessa ei tullut esiin mitään seikkoja, jotka olisivat tehneet pätemättömiksi nämä alkuperäiset päätelmät voimassa olevien toimenpiteiden käyttöönoton jälkeisellä kaudella.

                     (136)

                     Vaikka toimenpiteet ovat olleet voimassa vuodesta 2012 lähtien, unionin käyttäjät hankkivat tarkasteltavana olevaa tuotetta edelleen Kiinasta ja muualta. Yksikään käyttäjä ei toiminut yhteistyössä tarkastelua koskevassa tutkimuksessa.

                     (137)

                     Tämän perusteella ja ottaen huomioon alkuperäisessä tutkimuksessa tehdyt päätelmät komissio päätteli, että toimenpiteiden voimassaolon jatkamisella ei ole merkittävää kielteistä vaikutusta käyttäjiin.

               5.4   Unionin etua koskevat päätelmät

                     (138)

                     Edellä esitetyn perusteella komissio päätteli, ettei ole olemassa pakottavia syitä, joiden perusteella ei olisi unionin edun mukaista jatkaa nykyisten polkumyyntitoimenpiteiden voimassaoloa Kiinasta peräisin olevien alumiinisten säteilylämmittimien tuonnissa.

               6.   POLKUMYYNNIN VASTAISET TOIMENPITEET

                     (139)

                     Kaikille asianomaisille osapuolille on ilmoitettu ne olennaiset tosiseikat ja huomiot, joiden perusteella polkumyyntitoimenpiteet on tarkoitus pitää voimassa. Niille annettiin myös määräaika, jonka kuluessa ne voivat esittää huomautuksia tämän päätelmien ilmoittamisen jälkeen ja pyytää kuulemista komission ja/tai kauppaan liittyvissä menettelyissä kuulemisesta vastaavan neuvonantajan kanssa. Mitään huomautuksia tai tietoja tai kuulemispyyntöjä ei saatu.

                     (140)

                     Edellä esitetyistä näkökohdista seuraa, että lopullista tullia koskevalla asetuksella, sellaisena kuin se on muutettuna muutosasetuksella, käyttöön otetut Kiinasta peräisin olevien alumiinisten säteilylämmittimien tuonnissa sovellettavat polkumyynnin vastaiset toimenpiteet olisi pidettävä voimassa.

                     (141)

                     Tässä asetuksessa määriteltyjä yksilöllisiä polkumyyntitulleja sovelletaan ainoastaan näiden yritysten eli erikseen mainittujen oikeushenkilöiden tuottaman tarkasteltavana olevan tuotteen tuontiin. Jos yrityksen (erikseen mainittuihin yrityksiin etuyhteydessä olevat yritykset mukaan luettuina) nimeä ja osoitetta ei ole erikseen mainittu tämän asetuksen artiklaosassa, sen valmistaman tarkasteltavana olevan tuotteen tuontiin ei voida soveltaa näitä tulleja, vaan siihen on sovellettava ”kaikkiin muihin yrityksiin” sovellettavaa tullia.

                     (142)

                     Kaikki näiden yksilöllisten polkumyyntitullien soveltamiseen liittyvät pyynnöt (esimerkiksi yrityksen nimen muutoksesta tai uuden tuotanto- tai myyntiyksikön perustamisesta johtuvat) on toimitettava viipymättä komissiolle (6), ja mukaan on liitettävä kaikki asian kannalta oleelliset tiedot ja erityisesti tiedot, jotka koskevat esimerkiksi kyseiseen nimenmuutokseen tai kyseisiin tuotanto- tai myyntiyksiköiden muutoksiin mahdollisesti liittyviä yrityksen tuotantotoiminnan sekä kotimarkkina- ja vientimyynnin muutoksia. Asetusta muutetaan tarvittaessa saattamalla yksilöllisten tullien soveltamisalaan kuuluvien yritysten luettelo ajan tasalle.

                     (143)

                     Asetuksen (EU) 2016/1036 15 artiklan 1 kohdalla perustettu komitea ei antanut lausuntoa,

               ON HYVÄKSYNYT TÄMÄN ASETUKSEN:

            1 artikla

               1.   Otetaan käyttöön lopullinen polkumyyntitulli tuotaessa Kiinan kansantasavallasta peräisin olevia, nykyisin CN-koodeihin ex 7615 10 10, ex 7615 10 80, ex 7616 99 10 ja ex 7616 99 90 (Taric-koodit 7615101010, 7615108010, 7616991091, 7616999001 ja 7616999091) kuuluvia alumiinisia säteilylämmittimiä ja elementtejä tai osaryhmiä, joista tällaiset säteilylämmittimet koostuvat, riippumatta siitä, onko kyseiset elementit tai osaryhmät koottu lohkoiksi, lukuun ottamatta sähköisiä säteilylämmittimiä ja niiden elementtejä ja osaryhmiä.

               2.   Jäljempänä lueteltujen yritysten valmistaman, 1 kohdassa kuvatun tuotteen vapaasti unionin rajalla tullaamattomana -nettohintaan sovellettava lopullinen polkumyyntitulli on seuraava:

                           Yritys

                           Tulli (%)

                           Taric-lisäkoodi

                           Zhejiang Flyhigh Metal Products Co., Ltd.

                           12,6

                           B272

                           Metal Group Co. Ltd.

                           56,2

                           B273

                           Sira (Tianjin) Aluminium Products Co. Ltd.

                           14,9

                           B279

                           Sira Group (Tianjin) Heating Radiators Co. Ltd.

                           14,9

                           B280

                           Liitteessä I luetellut yritykset

                           21,2

                           Kaikki muut yritykset

                           61,4

                           B999

               3.   Edellä olevassa 2 kohdassa mainituille yrityksille määritetyn yksilöllisen polkumyyntitullin soveltaminen edellyttää, että jäsenvaltioiden tulliviranomaisille esitetään pätevä kauppalasku, joka täyttää liitteessä II esitetyt vaatimukset. Jos tällaista kauppalaskua ei esitetä, asianomaiseen yritykseen sovelletaan kaikkiin muihin yrityksiin sovellettavaa tullia.

               4.   Jollei toisin säädetä, sovelletaan tulleja koskevia voimassa olevia säännöksiä ja määräyksiä.

            2 artikla
            Kun jokin uusi Kiinan kansantasavallassa toimiva vientiä harjoittava tuottaja toimittaa komissiolle riittävän näytön siitä, että

                        a)

                        se ei ole vienyt unioniin 1 kohdassa kuvattua tuotetta 1 päivän heinäkuuta 2010 ja 30 päivän kesäkuuta 2011 välisenä aikana,

                        b)

                        se ei ole etuyhteydessä yhteenkään Kiinan kansantasavallassa toimivaan viejään tai tuottajaan, johon sovelletaan tällä asetuksella käyttöön otettuja polkumyynnin vastaisia toimenpiteitä,

                        c)

                        se on tosiasiallisesti vienyt tarkasteltavana olevaa tuotetta unioniin tai sillä on peruuttamaton sopimusvelvoite merkittävän tuotemäärän viemiseksi unioniin alkuperäisen tutkimusajanjakson päättymisen jälkeen,

                  komissio voi muuttaa liitettä I lisäämällä kyseisen uuden vientiä harjoittavan tuottajan niiden yhteistyössä toimivien yritysten joukkoon, jotka eivät sisälly alkuperäisen tutkimuksen otokseen ja joihin sovelletaan 21,2 prosentin suuruista painotettua keskimääräistä tullia.

            3 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 14 päivänä tammikuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 176, 30.6.2016, s. 21.

            (2)  EUVL L 310, 9.11.2012, s. 1.

            (3)  EUVL C 48, 15.2.2017, s. 10.

            (4)  EUVL C 377, 9.11.2017, s. 11.

            (5)  Overcapacity in China- An Impediment to the Party's Reform Agenda, Roland Berger, European Union Chamber of Commerce in China, 2016.

            (6)  European Commission, Directorate-General for Trade, Directorate H, B-1049 Brussels, Belgium.

            LIITE I

                        Yrityksen nimi

                        Taric-lisäkoodi

                        Jinyun Shengda Industry Co., Ltd.

                        B274

                        Ningbo Ephraim Radiator Equipment Co., Ltd.

                        B275

                        Ningbo Everfamily Radiator Co., Ltd.

                        B276

                        Ningbo Ningshing Kinhil Industrial Co., Ltd.

                        B277

                        Ningbo Ninhshing Kinhil International Co., Ltd.

                        B278

                        Yongkang Jinbiao Machine Electric Co., Ltd.

                        B281

                        Yongkang Sanghe Radiator Co., Ltd.

                        B282

                        Zhejiang Aishuibao Piping Systems Co., Ltd.

                        B283

                        Zhejiang Botai Tools Co., Ltd.

                        B284

                        Zhejiang East Industry Co., Ltd.

                        B285

                        Zhejiang Guangying Machinery Co., Ltd.

                        B286

                        Zhejiang Kangfa Industry & Trading Co., Ltd.

                        B287

                        Zhejiang Liwang Industrial and Trading Co., Ltd.

                        B288

                        Zhejiang Ningshuai Industry Co., Ltd.

                        B289

                        Zhejiang Rongrong Industrial Co., Ltd.

                        B290

                        Zhejiang Yuanda Machinery & Electrical Manufacturing Co., Ltd.

                        B291

            LIITE II
            Tämän asetuksen 1 artiklan 3 kohdassa tarkoitetussa pätevässä kauppalaskussa on oltava kauppalaskun laatineen tahon asiasta vastaavan henkilön allekirjoittama vakuutus seuraavassa muodossa:

                        1)

                        kauppalaskun laatineen tahon asiasta vastaavan henkilön nimi ja tehtävänimike;

                        2)

                        seuraava vakuutus:

                                    ”Allekirjoittanut vahvistaa, että tässä laskussa tarkoitetut, Euroopan unioniin vietäväksi myydyt alumiiniset säteilylämmittimet ja elementit tai osaryhmät, joista tällaiset säteilylämmittimet koostuvat, (määrä), on valmistanut (yrityksen nimi ja rekisteröity kotipaikka), (Taric-lisäkoodi), Kiinan kansantasavallassa ja vakuuttaa, että tässä laskussa ilmoitetut tiedot ovat täydelliset ja paikkansapitävät.

                                    Päiväys ja allekirjoitus”.


title: Komission täytäntöönpanoasetus (EU) 2019/283, annettu 18 päivänä helmikuuta 2019, tietyistä Zimbabwea koskevista rajoittavista toimenpiteistä annetun neuvoston asetuksen (EY) N:o 314/2004 muuttamisesta

text:
                  19.2.2019

                  FI

                  Euroopan unionin virallinen lehti

                  L 47/36

         KOMISSION TÄYTÄNTÖÖNPANOASETUS (EU) 2019/283,
         annettu 18 päivänä helmikuuta 2019,
         tietyistä Zimbabwea koskevista rajoittavista toimenpiteistä annetun neuvoston asetuksen (EY) N:o 314/2004 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tietyistä Zimbabwea koskevista rajoittavista toimenpiteistä 19 päivänä helmikuuta 2004 annetun neuvoston asetuksen (EY) N:o 314/2004 (1) ja erityisesti sen 11 artiklan b alakohdan,
         sekä katsoo seuraavaa:

                     (1)

                     Neuvoston päätöksessä 2011/101/YUTP (2) nimetään ne luonnolliset henkilöt ja oikeushenkilöt, joihin päätöksen 5 artiklassa säädettyjä rajoituksia sovelletaan.

                     (2)

                     Päätös pannaan unionin tasolla tarvittavien toimien osalta täytäntöön asetuksella (EY) N:o 314/2004. Asetuksen (EY) N:o 314/2004 liitteessä III luetellaan erityisesti ne henkilöt ja yhteisöt, joita asetuksessa säädetty varojen ja taloudellisten resurssien jäädyttäminen koskee.

                     (3)

                     Neuvosto päätti 18 päivänä helmikuuta 2019 muuttaa päätöksen 2011/101/YUTP liitteessä I yhtä henkilöä koskevaa kohtaa ja poistaa liitteestä kahden sellaisen henkilön nimet, joihin rajoituksia olisi sovellettava.

                     (4)

                     Sen vuoksi asetuksen (EY) N:o 314/2004 liitettä III olisi muutettava,

               ON HYVÄKSYNYT TÄMÄN ASETUKSEN:

            1 artikla
            Korvataan asetuksen (EY) N:o 314/2004 liite III tämän asetuksen liitteellä.

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            Tehty Brysselissä 18 päivänä helmikuuta 2019.

                  Komission puolesta,

                  puheenjohtajan nimissä

                  Ulkopolitiikan välineiden hallinnon päällikkö

            (1)  EUVL L 55, 24.2.2004, s. 1.

            (2)  Neuvoston päätös 2011/101/YUTP, annettu 15 päivänä helmikuuta 2011, Zimbabween kohdistuvista rajoittavista toimenpiteistä (EUVL L 42, 16.2.2011, s. 6).

            LIITE

                     ”LIITE III

                        Luettelo 6 artiklassa tarkoitetuista henkilöistä ja yhteisöistä

                     I   Henkilöt

                                 Nimi (ja mahdolliset peitenimet)

                                 Tunnistetiedot

                                 Luetteloon merkitsemisen perusteet

                                             1)

                                             Mugabe, Robert Gabriel

                                 Syntynyt 21.2.1924;
                                 passi: AD001095

                                 Entinen presidentti ja vastuussa toimista, jotka heikentävät vakavasti demokratiaa, ihmisoikeuksien kunnioittamista ja oikeusvaltiota.

                                             2)

                                             Mugabe, Grace

                                 Syntynyt 23.7.1965;
                                 passi: AD001159;
                                 henkilökortti: 63-646650Q70

                                 ZANU-PF-ryhmän (Zimbabwe African National Union – Patriotic Front) naisjärjestön entinen sihteeri, osallistunut toimiin, jotka heikentävät vakavasti demokratiaa, ihmisoikeuksien kunnioittamista ja oikeusvaltiota. Toteutti Iron Mask Estate -tilan haltuunoton vuonna 2002; väitetään hankkineen laittomasti suurta hyötyä timanttikaivoksista.

                                             5)

                                             Chiwenga, Constantine

                                 Zimbabwen puolustusvoimien komentaja, kenraali (entinen armeijan komentaja, kenraaliluutnantti), syntynyt 25.8.1956;
                                 passi: AD000263;
                                 henkilökortti: 63-327568M80

                                 Yhteisen operatiivisen johdon jäsen ja osallinen valtion sortopolitiikan kehittämiseen tai johtamiseen. Käyttänyt armeijaa maatilojen haltuunottoon. Vuoden 2008 presidentinvaalien aikana oli yksi vaalien järjestämiseen liittyneiden väkivaltaisuuksien pääsuunnittelija.

                                             6)

                                             Shiri, Perence (alias Bigboy) Samson Chikerema

                                 Ilmavoimien marsalkka (ilmavoimat); syntynyt 1.11.1955; henkilökortti: 29-098876M18

                                 Johtava sotilashenkilö ja ZANU-PF:n yhteisen operatiivisen johdon jäsen, osallinen valtion sortopolitiikan kehittämiseen tai johtamiseen. Osallinen poliittisiin väkivaltaisuuksiin, muun muassa vuoden 2008 vaalien aikana Mashonaland West -maakunnassa Chiadzwassa.

                                             7)

                                             Sibanda, Phillip Valerio (alias Valentine)

                                 Zimbabwen kansallisen armeijan komentaja, kenraaliluutnantti; syntynyt 25.8.1956 tai 24.12.1954.
                                 Henkilökortti 63-357671H26

                                 Johtava sotilashenkilö, jolla on siteitä hallitukseen ja joka on osallinen valtion sortopolitiikan kehittämiseen tai johtamiseen.

                           II   Yhteisöt

                                 Nimi

                                 Tunnistetiedot

                                 Luetteloon merkitsemisen perusteet

                                 Zimbabwe Defence Industries

                                 10th Floor, Trustee House, 55 Samora Machel Avenue, PO Box 6597, Harare, Zimbabwe

                                 Lähellä puolustusministeriötä ja hallituksen ZANU-PF-ryhmää

               ”.


title: Neuvoston täytäntöönpanoasetus (EU) 2019/352, annettu 4 päivänä maaliskuuta 2019, Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä annetun asetuksen (EU) N:o 208/2014 täytäntöönpanosta

text:
                  5.3.2019

                  FI

                  Euroopan unionin virallinen lehti

                  L 64/1

         NEUVOSTON TÄYTÄNTÖÖNPANOASETUS (EU) 2019/352,
         annettu 4 päivänä maaliskuuta 2019,
         Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä annetun asetuksen (EU) N:o 208/2014 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Ukrainan tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä 5 päivänä maaliskuuta 2014 annetun neuvoston asetuksen (EU) 208/2014 (1) ja erityisesti sen 14 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 5 päivänä maaliskuuta 2014 asetuksen (EU) N:o 208/2014.

                     (2)

                     Neuvoston suorittaman uudelleentarkastelun perusteella yhtä henkilöä koskeva merkintä olisi poistettava ja liitettä I olisi täydennettävä oikeutta puolustukseen ja oikeutta tehokkaaseen oikeussuojaan koskevilla tiedoilla.

                     (3)

                     Asetuksen (EU) N:o 208/2014 liite I olisi näin ollen muutettava tämän mukaisesti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) N:o 208/2014 liite I tämän asetuksen liitteen mukaisesti.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 4 päivänä maaliskuuta 2019.

                  Neuvoston puolesta

                  Puheenjohtaja

               A. ANTON

            (1)  EUVL L 66, 6.3.2014, s. 1.

            LIITE
            Muutetaan asetuksen (EU) N:o 208/2014 liite I seuraavasti:

                        1)

                        Muutetaan kohta ”Luettelo 2 artiklassa tarkoitetuista henkilöistä, yhteisöistä ja elimistä” seuraavasti:

                                    a)

                                    korvataan otsikko seuraavasti:
                                    ”A.

                                             Luettelo 2 artiklassa tarkoitetuista luonnollisista henkilöistä, oikeushenkilöistä, yhteisöistä ja elimistä”;

                                    b)

                                    poistetaan luettelosta seuraavaa henkilöä koskeva merkintä:

                                                5.

                                                Andrii Petrovych Kliuiev

                        2)

                        Lisätään kohta seuraavasti
                        ”B.
                              Oikeus puolustukseen ja oikeus tehokkaaseen oikeussuojaan

                        Ukrainan rikosprosessilain mukainen oikeus puolustukseen ja oikeus tehokkaaseen oikeussuojaan
                        Ukrainan rikosprosessilain, jäljempänä ’rikosprosessilaki’, 42 artiklan mukaan jokaisella rikosoikeudellisissa menettelyissä epäillyllä tai syytetyllä henkilöllä on oikeus puolustukseen ja oikeus tehokkaaseen oikeussuojaan. Nämä käsittävät henkilön oikeuden tulla informoiduksi siitä, mistä rikoksesta häntä epäillään tai syytetään, henkilön oikeuden tulla nimenomaisesti ja nopeasti informoiduksi rikosprosessilain mukaisista oikeuksistaan, oikeuden saada pyynnöstä puolustusasianajaja, oikeuden esittää menettelyllisiä toimia koskevia hakemuksia sekä oikeuden hakea muutosta tutkijan, yleisen syyttäjän ja tutkintatuomarin päätöksiin, toimiin tai laiminlyönteihin. Rikosprosessilain 306 artiklassa säädetään, että tutkijan tai yleisen syyttäjän päätöksiä, toimia tai laiminlyöntejä koskevat valitukset tutkii paikallisen tuomioistuimen tutkintatuomari valituksen tekijän tai hänen puolustusasianajajansa tai oikeudellisen edustajansa läsnä ollessa. Lisäksi rikosprosessilain 309 artiklassa täsmennetään ne tutkintatuomareiden päätökset, jotka voidaan riitauttaa muutoksenhaussa, sekä se, että muihin päätöksiin voidaan soveltaa tuomioistuinvalvontaa valmistelevan menettelyn kuluessa tuomioistuimessa. Lisäksi monet menettelylliset tutkintatoimet ovat mahdollisia vain tutkintatuomarin tai tuomioistuimen päätöksen nojalla (mm. rikosprosessilain 164 artiklan mukainen omaisuuden takavarikointi tai rikosprosessilain 176 artiklan mukaiset pidättämistoimet).
                        Puolustusta koskevan oikeuden ja tehokasta oikeussuojaa koskevan oikeuden soveltaminen kunkin luetteloon merkityn henkilön kohdalla
                        1.   Viktor Fedorovych Yanukovych
                        Neuvoston asiakirja-aineistossa olevien tietojen perusteella Yanukovychin kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti monista tuomioistuinpäätöksistä, jotka koskevat omaisuuden takavarikointia ja tuomioistuimen 1.11.2018 antamaa päätöstä antaa lupa epäillyn pidättämiseen, haastamiseen ja tuomioistuimeen tuomiseen, sekä tutkintatuomarin 8.10.2018 antamasta päätöksestä hylätä erityistä esitutkintaa poissa olevana koskeva syyttäjän hakemus.
                        2.   Vitalli Yuriyovych Zakharchenko
                        Neuvoston asiakirja-aineistossa olevien tietojen perusteella Zakharchenkon kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti tutkintatuomarin 21.5.2018 ja 23.11.2018 antamista päätöksistä antaa lupa Zakharchenkon pidättämiseen tarkoituksena tuoda hänet tuomioistuimeen tutkintavankeutta koskevan hakemuksen tuomioistuinkäsittelyä varten.
                        3.   Viktor Pavlovych Pshonka
                        Neuvoston asiakirja-aineistossa olevien tietojen perusteella Pshonkan kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti tutkintatuomarin 12.3.2018 ja 13.8.2018 antamista päätöksistä antaa lupa Pshonkan pidättämiseen tarkoituksena tuoda hänet tuomioistuimeen tutkintavankeutta koskevan hakemuksen tuomioistuinkäsittelyä varten.
                        6.   Viktor Ivanovych Ratushniak
                        Neuvoston asiakirja-aineistossa olevien tietojen perusteella Ratushniakin kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti tutkintatuomarin 21.5.2018 ja 23.11.2018 antamista päätöksistä antaa lupa Ratushniakin pidättämiseen tarkoituksena tuoda hänet tuomioistuimeen tutkintavankeutta koskevan hakemuksen tuomioistuinkäsittelyä varten.
                        7.   Oleksandr Viktorovych Yanukovych
                        Neuvoston asiakirja-aineistossa olevien tietojen perusteella Yanukovychin kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti tutkintatuomarin 7.2.2018 antamasta päätöksestä hylätä erityistä esitutkintaa poissaolevana koskeva syyttäjän hakemus, monista tuomioistuinpäätöksistä, jotka koskevat omaisuuden takavarikointia, ja tutkintatuomarin 27.6.2018 antamasta päätöksestä hylätä syyttäjäpuolen ratkaisu olla suostumatta tutkinnan keskeyttämistä koskevaan puolustuksen aloitteeseen.
                        9.   Artem Viktorovych Pshonka
                        Neuvoston asiakirja-aineistossa olevien tietojen perusteella Pshonkan kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti tutkintatuomarin 12.3.2018 ja 13.8.2018 antamista päätöksistä antaa lupa Pshonkan pidättämiseen tarkoituksena tuoda hänet tuomioistuimeen tutkintavankeutta koskevan hakemuksen tuomioistuinkäsittelyä varten.
                        11.   Mykola Yanovych Azarov
                        Neuvoston asiakirja-aineistossa olevien tietojen perusteella Azarovin kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti tutkintatuomarin 8.9.2018 antamasta päätöksestä antaa lupa erityistutkintaan poissa olevana sekä tutkintatuomarin 16.8.2018 antamasta päätöksestä antaa lupa Azarovin pidättämiseen tarkoituksena tuoda hänet tuomioistuimeen tutkintavankeutta koskevan hakemuksen tuomioistuinkäsittelyä varten sekä monista tuomioistuinpäätöksistä, jotka koskevat omaisuuden takavarikointia.
                        12.   Serhiy Vitalyovych Kurchenko
                        Neuvoston asiakirja-aineistossa olevien tietojen perusteella Kurchenkon kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti tutkintatuomarin 7.3.2018 antamasta päätöksestä antaa lupa erityistutkintaan poissa olevana.
                        13.   Dmytro Volodymyrovych Tabachnyk
                        Neuvoston asiakirja-aineistossa olevien tietojen perusteella Tabachnykin kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti tutkintatuomarin 8.5.2018 antamista päätöksistä antaa lupa Tabachnykin pidättämiseen tarkoituksena tuoda hänet tuomioistuimeen tutkintavankeutta koskevan hakemuksen tuomioistuinkäsittelyä varten.
                        15.   Serhiy Hennadiyovych Arbuzov
                        Neuvoston asiakirja-aineistossa olevien tietojen perusteella Arbuzovin kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti monista tuomioistuinpäätöksistä, jotka koskevat omaisuuden takavarikointia sekä omaisuuden takavarikoinnin kumoamista.
                        17.   Oleksandr Viktorovych Klymenko
                        Neuvoston asiakirja-aineistossa olevien tietojen perusteella Klymenkon kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti tutkintatuomarin 5.10.2018 antamasta päätöksestä antaa lupa erityistutkintaan poissa olevana.
                        18.   Edward Stavytskyi
                        Neuvoston asiakirja-aineistossa olevien tietojen perusteella Stavytskyin kohdalla on kunnioitettu oikeutta puolustukseen ja oikeutta tehokkaaseen oikeussuojaan niissä rikosoikeudellisissa menettelyissä, joihin neuvosto tukeutuu. Tämä käy ilmi erityisesti monista tuomioistuinpäätöksistä, jotka koskevat omaisuuden takavarikointia, tutkintatuomarin 22.11.2017 antamasta päätöksestä antaa lupa erityistutkintaan poissa olevana, syyttäjänviraston 2.1.2018 tutkinnalle antamista ohjeista ilmoittaa epäillyille ja heidän puolustusasianajajilleen esitutkinnan loppuun saattamisesta, sekä siitä seikasta, että 8.5.2018 syytteeseenpano annettiin Sviatoshynskyin piirituomioistuimen käsiteltäväksi tosiseikkojen arviointia varten. Kyseisistä tiedoista käy myös ilmi, ettei olemassa ollut aiempaa syyttäjäpuolen tekemää pätevää päätöstä olla käynnistämättä rikostutkintaa, minkä vuoksi asianomaiset rikosoikeudelliset menettelyt eivät loukanneet ne bis in idem -periaatetta.”


title: Komission täytäntöönpanoasetus (EU) 2019/353, annettu 4 päivänä maaliskuuta 2019, tiettyihin ISIL- (Daesh-) ja al-Qaida-järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 muuttamisesta 295. kerran

text:
                  5.3.2019

                  FI

                  Euroopan unionin virallinen lehti

                  L 64/5

         KOMISSION TÄYTÄNTÖÖNPANOASETUS (EU) 2019/353,
         annettu 4 päivänä maaliskuuta 2019,
         tiettyihin ISIL- (Daesh-) ja al-Qaida-järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 muuttamisesta 295. kerran
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiettyihin ISIL- (Daesh-) ja al-Qaida-järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä 27 päivänä toukokuuta 2002 annetun neuvoston asetuksen (EY) N:o 881/2002 (1) ja erityisesti sen 7 artiklan 1 kohdan a alakohdan ja 7 a artiklan 1 kohdan,
         sekä katsoo seuraavaa:

                     (1)

                     Asetuksen (EY) N:o 881/2002 liitteessä I on luettelo henkilöistä, ryhmistä ja yhteisöistä, joita asetuksessa tarkoitettu varojen ja muiden taloudellisten resurssien jäädyttäminen koskee.

                     (2)

                     Yhdistyneiden kansakuntien turvallisuusneuvoston pakotekomitea päätti 28 päivänä helmikuuta 2019 lisätä yhden kohdan niiden henkilöiden, ryhmien ja yhteisöjen luetteloon, joita varojen ja muiden taloudellisten resurssien jäädyttäminen koskee. Sen vuoksi asetuksen (EY) N:o 881/2002 liitettä I olisi muutettava,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EY) N:o 881/2002 liite I tämän asetuksen liitteen mukaisesti.

            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 4 päivänä maaliskuuta 2019.

                  Komission puolesta,

                  puheenjohtajan nimissä

                  Ulkopolitiikan välineiden hallinnon päällikkö

            (1)  EYVL L 139, 29.5.2002, s. 9.

            LIITE
            Lisätään asetuksen (EY) N:o 881/2002 liitteessä I olevaan luonnollisten henkilöiden luetteloon seuraava kohta:

               ”Hamza Usama Muhammad bin Laden. Syntynyt 9.5.1989 Jeddahissa, Saudi-Arabiassa. Saudi-Arabian kansalainen. Lisätietoja: a) Osama bin Ladenin (joka on kuollut) poika; b) Aiman Muhammed Rabi al-Zawahirin mukaan al-Qaidan virallinen jäsen. On kehottanut al-Qaidan kannattajia tekemään terrori-iskuja. Pidetään al-Zawahirin todennäköisimpänä seuraajana. 7 d artiklan 2 kohdan i alakohdassa tarkoitettu nimeämispäivä: 28.2.2019.”


title: Komission täytäntöönpanoasetus (EU) 2019/549, annettu 2 päivänä huhtikuuta 2019, suojattua alkuperänimitystä tai suojattua maantieteellistä merkintää koskevan eritelmän muutoksen hyväksymisestä (”Cataluña”/”Catalunya” (SAN))

text:
                  5.4.2019

                  FI

                  Euroopan unionin virallinen lehti

                  L 96/3

         KOMISSION TÄYTÄNTÖÖNPANOASETUS (EU) 2019/549,
         annettu 2 päivänä huhtikuuta 2019,
         suojattua alkuperänimitystä tai suojattua maantieteellistä merkintää koskevan eritelmän muutoksen hyväksymisestä (”Cataluña”/”Catalunya” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 99 artiklan,
         sekä katsoo seuraavaa:

                     (1)

                     Komissio on tutkinut suojatun alkuperänimityksen ”Cataluña”/”Catalunya” eritelmän muutoksen hyväksymistä koskevan pyynnön, jonka Espanja on esittänyt asetuksen (EU) N:o 1308/2013 105 artiklan mukaisesti.

                     (2)

                     Komissio on julkaissut eritelmän muutoksen hyväksymistä koskevan pyynnön asetuksen (EU) N:o 1308/2013 97 artiklan 3 kohdan mukaisesti Euroopan unionin virallisessa lehdessä (2).

                     (3)

                     Komissiolle ei ole toimitettu vastaväitteitä asetuksen (EU) N:o 1308/2013 98 artiklan mukaisesti.

                     (4)

                     Eritelmän muutos olisi hyväksyttävä asetuksen (EU) N:o 1308/2013 99 artiklan mukaisesti.

                     (5)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Cataluña”/”Catalunya” (SAN) koskevan eritelmän muutos, joka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 2 päivänä huhtikuuta 2019.

                  Komission puolesta,

                  puheenjohtajan nimissä

               Phil HOGAN

                  Komission jäsen

            (1)  EUVL L 347, 20.12.2013, s. 671.

            (2)  EUVL C 437, 4.12.2018, s. 5.